A Bizottság határozata
(1994. május 16.)
az Animo számítógépes hálózat révén továbbítandó üzenetek mintájának létrehozásáról szóló 91/637/EGK határozat módosításáról
(94/307/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 92/118/EGK irányelvvel [1] módosított, az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztés-technikai ellenőrzésekről szóló, 1990. június 26-i 90/425/EGK tanácsi irányelvre [2] és különösen annak 20. cikkére,
tekintettel a 92/438/EGK határozattal [3] módosított, az állatok szállítás közbeni védelméről, valamint a 90/425/EGK és a 91/496/EGK irányelv módosításáról szóló, 1991. november 19-i 91/628/EGK tanácsi irányelvre [4] és különösen annak 6. cikkének(3) bekezdésére,
mivel az Animo számítógépes hálózatnak tartalmaznia kell a 91/628/EGK irányelvben meghatározott állatvédelmi követelmények teljesítéséhez szükséges információkat;
mivel e célból az Animo hálózat révén továbbítandó üzenetet ki kell egészíteni, és a használt szoftvert ennek megfelelően át kell dolgozni;
mivel az alkalmazási szoftver átdolgozása során figyelembe veszik a tagállamokban uralkodó körülményeket annak biztosítására, hogy az megfeleljen a tagállamok működési követelményeinek;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 91/637/EGK bizottsági határozat [5] a következőképpen módosul:
1. A 2. cikk helyébe a következő rendelkezés lép:
"2. cikk
A Bizottság frissíti az alkalmazási szoftvert azzal a céllal, hogy az tartalmazza az állatok védelmére vonatkozó információkat, valamint hogy az alkalmazáshoz szükséges különböző számítógépes fájlok újabb változataihoz igazodjon.
A Bizottság 1995. március 1-jéig elérhetővé teszi a frissített szoftvert a tagállamok számára."
2. A melléklet helyébe e rendelet melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 1994. május 16-án.